নিজস্ব প্রতিবেদন:  বড়দিনের আগে তত্‍পর পুরসভা। কেক-এর গুণনমান যাচাইয়ে নিউমার্কেটের একাধিক দোকানে হানা দিলেন পুর আধিকারিকরা। পুরসভার মাপকাঠিকে ডাহা ফেল করল নিউমার্কেটে নামজাদা দুটি কেকের দোকান। ধরানো হল ইমপ্রভমেন্ট নোটিশ। শহরজুড়ে চলছে অভিযান। মঙ্গলবার নিউমার্কেটের নামজাদা দুটি দোকানে ঢুঁ মারলেন ভেজাল দফতরের আধিকারিকদের টিম। নেতৃত্বে  ডেপুটি মেয়র অতীন ঘোষ। সোজা কেক তৈরির  রান্নাঘরে ঢুকে পড়লেন। কর্মীদের হাতে গ্লাভস নেই। কেক বেকিংয়ের ট্রে-র হালও তথৈবচ। পুরসভার মাপকাঠিতে ডাহা ফেল দুই দোকানই। গত দুদিনে কলকাতার মোট ২১টি দোকানে হানা দিয়েছেন পুর আধিকারিকরা। ৯ জায়গা থেকে নমুনা সংগ্রহ করে পাঠানো হয়েছে পুর ল্যাবে। সাতটিকে ইমপ্রুভেমেন্ট নোটিশ ধরানো হয়েছে।প্রশ্ন উঠছে নামজাদা দোকানগুলিতেই যদি পরিছন্নতার অভাব থাকে তবে, ছোটখাটো ব্যাঙের ছাতার মতে গজিয়ে ওঠা দোকানগুলির তৈরির কেক-এর হাল কী?